《谢端砚辛滁州幼安》
宋代·周孚

君家即墨君，不与世同调。紫云覆寒冰，色与质俱妙。

谁知穷荒地，尤物来越徼。探囊忽见畀，此事出吾料。

隋珠暗投处，叹息真可吊。物生各有用，瑚琏荐清庙。

君才两汉馀，妙句出长啸。吾衰亦粗尔，老语世不要。

摩挲冰玉质，自庆还自谯。愿君为追琢，勿令研空笑。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。